《浪淘沙慢》
宋代·方千里

素秋霁，云横旷野，浪拍孤堞。柔橹悲声顿发。骊歌恨曲未阕。

念一寸回肠千缕结。柳条在、忍使攀折。但怅惘章台路多少，相思拼愁绝。

凄切。去程浩渺空阔。奈断梗孤蓬，西风外、蔌蔌残吹咽。

应暗为行人，伤念离别。泪波易竭。凝怨怀、羞睹当时明月。

烟浪无穷青山叠。鱼封远、雁书渐歇。甚时合、金钗分处缺。

谩飘荡、海角天涯，再见日，应怜两鬓玲珑雪。

作者简介：[约公元一一二二年前后在世]字不详，信安人。生卒年均不详，据况周颐考证，为“孝宗时人”。官舒州签判。其他事迹不详。千里会和周邦彦词，有和清真词一卷。《四库总目》或以杨泽民所和，合刻为三英集，傅於时。